Diari Oficial de la Generalitat Valenciana


Sumari del DOGV 6258, del 03-05-2010 (2010/4728)

ORDRE 15/2010, de 26 d'abril, de la Conselleria d'Economia, Hisenda i Ocupació, per la qual es regula el desenvolupament d'accions de formació professional per a l'ocupació de caràcter semipresencial, i es convoquen ajudes per a l'any 2010.
------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6258

Data del DOGV
:   03-05-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/4728


Data del document
:   26-04-2010

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * Servici Valencià d'Ocupació i Formació
    * ajuda pública
    * formació professional
    * formació en el lloc de treball
    * suport econòmic
    * pràctiques de formació
    * ajuda a l'ocupació
    * aturat

ORDRE 15/2010, de 26 d'abril, de la Conselleria d'Economia, Hisenda i Ocupació, per la qual es regula el desenvolupament d'accions de formació professional per a l'ocupació de caràcter semipresencial, i es convoquen ajudes per a l'any 2010. [2010/4728]
Capítol I Normes generals
Article 1 Objecte
Article 2 Destinataris
Article 3 Naturalesa de les ajudes
Article 4 Entitats beneficiàries
Article 5 Obligacions dels beneficiaris
Article 6 Difusió
Article 7 Quantia de la subvenció
Capítol II Característiques dels cursos
Article 8 Contingut dels cursos
Article 9 De la part a distància
Article 10 De la part presencial
Article 11 De les pràctiques no laborals
Capítol III Procediment de concessió de subvencions
Article 12 Termini i lloc de presentació de sol·licituds
Article 13 Documentació
Article 14 Instrucció
Article 15 Valoració de les sol·licituds
Article 16 Resolució i recursos
Capítol IV Normes relatives a la realització de les accions formatives
Article 17 Gestió
Article 18 Tècnics d'enllaç
Article 19 Horari del curs
Article 20 Nombre d'alumnes
Article 21 Selecció de l'alumnat
Article 22 Inici i finalització de l'acció formativa
Article 23 Altes i baixes dels alumnes
Article 24 Obligacions dels alumnes
Article 25 Equip docent i gestor de l'entitat
Article 26 Avaluació de l'alumnat
Article 27 Control del desenvolupament de l'acció formativa
Article 28 Sobre la qualitat de la docència
Article 29 Documentació final de l'acció formativa
Capítol V Normes relatives a les pràctiques no laborals
Article 30 Document de col·laboració PNL
Article 31 Programa formatiu PNL
Article 32 Accés a les PNL
Article 33 Exempció del període de PNL
Article 34 Avaluació de la PNL
Article 35 Funcions i tasques
Article 36 Període de realització
Article 37 Relació alumne-Centre de Treball
Article 38 Requisits de les empreses beneficiàries en PNL
Capítol VI Procediment de justificació comprovació i pagament
Article 39 Costos elegibles per a les entitats beneficiàries
Article 40 Liquidació de les ajudes
Article 41 Condicions de la documentació justificativa
Capítol VII Procediment de minoració i reintegrament
Article 42 Minoracions i reintegrament de l'ajuda concedida
Disposicions addicionals
Primera
Segona
Tercera
Quarta
Disposicions finals
Primera
Segona
Tercera
Annex I
Annex II
Des de la Cimera Europea de Lisboa, en què es va fixar l'objectiu estratègic de convertir la Unió Europea en la societat més dinàmica i competitiva del món en el 2010, s'han publicat successives decisions del Consell i del Parlament relatives a l'aprofitament d'Internet per a facilitar l'accés dels ciutadans a la Formació Professional i afavorir l'aprenentatge al llarg de la vida, com un dels mitjans per a aconseguir este objectiu.
Les autoritats europees, a través d'estes decisions, no fan sinó constatar la importància de la utilització de les tecnologies de la informació i la comunicació (TIC) en la societat actual, abordant el problema de l'exclusió social que resulta de la incapacitat d'algunes persones per a aprofitar plenament els avantatges que oferixen en la societat del coneixement, prestant especial atenció al foment de la igualtat d'oportunitats entre homes i dones, i en l'àmbit rural.
La Generalitat Valenciana, per la seua banda, ha abordat l'actuació complementària en este camp, assegurant la coherència i l'actuació coordinada a través de distints instruments inclosos en el Pla de Modernització, com el projecte de-formación, el projecte Infoville 21 o el projecte Dissemina, així com el projecte d'ajudes a les Unitats Locals d'Aprenentatge.
L'aprofitament de les Tecnologies d'Informació i Comunicació constituïx una de les principals línies d'actuació del Servici Valencià d'Ocupació i Formació, especialment amb l'objectiu de reforçar l'adquisició de les habilitats i competències necessàries per a l'adaptació i l'aprenentatge permanent en una economia i una societat en transformació, això requerix, així mateix, promoure el compromís formatiu del conjunt de la societat i instrumentar les ferramentes que faciliten les oportunitats d'accés a la formació, sobretot, en aquells oficis i ocupacions que el mercat de treball demanda. Per això, per mitjà de la present línia d'actuació, el Govern Valencià facilita una oportunitat de qualificació professional que, amb caràcter innovador en el conjunt de l'Estat, proporciona instruments que garantixen qualitat en els continguts i en el desenvolupament dels processos formatius encara en activitats que tradicionalment s'han sustentat únicament en la formació de caràcter presencial.
En virtut de tot això, oït el Consell Valencià de Formació Professional, i fent ús de les facultats que em conferix la Llei 5/1983, de 30 de Desembre, del Consell, i el Decret 129/2007, de 27 De Juliol, del Govern Valencià, pel que s'aprova el Reglament Orgànic i Funcional de la Conselleria d'Economia, Hisenda i Ocupació
ORDENE
Capítol I
Normes generals
Article 1. Objecte
La present Ordre té com a objecte establir el marc regulador durant l'exercici 2010, per al desenvolupament d'accions formatives de caràcter semipresencial que afavorisquen la qualificació professional dels treballadors prioritàriament desocupats, sense perjuí de la participació en estes accions de treballadors ocupats, fins a un percentatge màxim del 30% en cada acció.
Article 2. Destinataris
Podran participar en els cursos aquelles persones que es troben desocupades i inscrites com a demandants en els centres d'Ocupació del Servici Valencià d'Ocupació i Formació (d'ara en avant SERVEF), en el moment de la seua incorporació a l'acció formativa, així com també treballadors ocupats. En tot cas, els treballadors desocupats que complisquen el perfil requerit per la corresponent especialitat formativa, tindran preferència en la selecció dels alumnes respecte dels treballadors ocupats.
La situació laboral del treballador participant en una acció formativa en el moment d'iniciar-se esta, determinarà la seua condició de treballador desocupat o ocupat.
Article 3. Naturalesa de les ajudes
Les ajudes previstes en la present disposició tindran la naturalesa jurídica de subvencions públiques i aniran destinades al finançament total o parcial de les accions que es realitzen a l'empara d'esta.
Article 4. Entitats beneficiàries
1. Podran sol·licitar les ajudes previstes en la present Ordre els centres col·laboradors homologats en les especialitats corresponents amb anterioritat a la presentació de sol·licituds.
2. Els que aspiren a ser perceptors de les ajudes hauran de reunir, a més, els requisits següents:
a) Estar al corrent de les seues obligacions tributàries i de Seguretat Social en els termes establits per l'Ordre de la Conselleria d'Economia i Hisenda de 30 de maig de 1996.
b) Acreditar capacitat suficient de mitjans materials, informàtics, humans i organitzatius per a complir amb els objectius establits en el programa
c) Complir la normativa sobre integració laboral de persones amb discapacitat o, si és el cas, l'exempció de la dita obligació, d'acord amb el que establix el Decret 279/2004, de 17 de desembre, del Consell de la Generalitat.
3. No podran obtindre la consideració de beneficiari les entitats sotmeses en alguna de les situacions previstes en l'article 13.2) i 3) de la Llei 38/2003, de 17 de novembre, General de Subvencions.
Tampoc podran obtindre la condició de beneficiari, les empreses que estiguen subjectes a una ordre de recuperació pendent després d'una decisió prèvia de la Comissió que haja declarat una ajuda il·legal i incompatible amb el mercat comú.
4. Serà requisit per a la concessió de les subvencions i per al pagament d'estes que els beneficiaris es troben al corrent en el pagament d'obligacions per reintegrament de subvencions. S'entendrà que estan al corrent quan no tinguen deutes amb l'administració per reintegrament de subvencions en període executiu, d'acord amb el que preveu l'article 21 del Reglament de la Llei General de Subvencions.
Article 5. Obligacions dels beneficiaris
Són obligacions dels beneficiaris:
- Impartir els cursos subvencionats segons el que preveu esta ordre i en la resolució d'aprovació, i justificar la seua realització.
- Facilitar al SERVEF les tasques de seguiment i control tècnic.
- Subjectar-se a les accions de control de qualitat de la docència que s'establixen en esta mateixa Ordre.
- Subjectar-se a les accions de control financer que legalment corresponguen en relació amb la subvenció concedida.
- Conservar els documents justificatius de l'aplicació dels fons rebuts, inclosos els documents electrònics, a mesura que puguen ser objecte de les actuacions de comprovació i control. D'acord amb el que preveu l'article 90 del Reglament (CE) NÚM. 1083/2006, del Consell, d'11 de juliol de 2006, pel qual s'establixen les disposicions generals relatives al Fons Europeu de desenvolupament Regional, al Fons Social Europeu i al Fons de Cohesió i es deroga el reglament (CE) NÚM. 1260/1999, els documents justificatius relacionats amb els gastos i amb les auditories, hauran de conservar-se durant un període mínim de tres anys a partir del tancament del Programa Operatiu, que en el present cas estén la seua vigència durant el període 2007-2013. Les entitats que, sense haver transcorregut l'esmentat període, decidisquen suspendre la seua activitat o dissoldre's, hauran de remetre una còpia de l'esmentada documentació al SERVEF.
- Comunicar al SERVEF la concessió de qualssevol altres subvencions o ajudes que, amb la mateixa finalitat, els siga atorgada per una altra administració o ens públic o privat. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
- No percebre cap quantitat de l'alumnat participant en l'acció formativa.
- Portar comptabilitat codificada dels gastos imputables a cada curs.
- Procedir al reintegrament dels fons percebuts en els supòsits previstos en l'article 37 de la Llei 17/2003, de 17 de novembre, General de Subvencions.
- Donar a conéixer de forma inequívoca que es tracta d'una acció subvencionada per la Conselleria d'Economia, Hisenda i Ocupació i el Fons Social Europeu d'acord amb el que preveu l'article 6.
- Les altres obligacions previstes en l'article 14.1 de la Llei 38/2003, de 17 de Novembre, General de Subvencions, i que no hagen sigut citades expressament.
Article 6. Difusió
Serà obligació de les entitats beneficiàries de les ajudes regulades en la present Ordre donar a conéixer de forma inequívoca que es tracta d'una acció subvencionada per la Conselleria d'Economia, Hisenda i Ocupació de la Generalitat i cofinançada pel Fons Social Europeu fins a un màxim del 80%, a càrrec del Programa Operatiu PO2007ES052PO003, de conformitat amb les instruccions i els models que a este efecte subministre el SERVEF.
Article 7. Quantia de la subvenció.
1. La subvenció total per a la realització de l'acció formativa s'establirà multiplicant el nombre d'hores, pel nombre d'alumnes i pel mòdul econòmic corresponent que s'indicarà en la pàgina web del SERVEF.
2. L'ajuda per assistència als alumnes prevista en l'article 39.3, s'establix amb caràcter general en 1'50 € per alumne i hora, i no podrà excedir al nombre d'hores aprovades per resolució per a cada curs.
Capítol II
Característiques dels cursos
Article 8. Contingut dels cursos
Els cursos es correspondran amb alguna de les especialitats formatives, relacionades en l'annex I a la present Ordre, i inclourà, a més de les sessions de tutoria i avaluació, una part a distància, una part presencial i una part de pràctiques no laborals en un context real de treball.
Article 9. De la part a distància
El contingut de la part a distància constarà de:
- Mòduls professionals associats a les unitats de competència, adaptats a la modalitat semipresencial pel SERVEF, i facilitats per este a les entitats beneficiàries.
- Un mòdul de sensibilització mediambiental de 9 hores de duració (codi FCOAM02), adaptat a les característiques de l'especialitat
Els continguts hauran d'impartir-se a través de la plataforma informàtica pròpia de la Generalitat, podent accedir-se a la mateixa des dels recursos personals de l'alumne, o a través dels mitjans proporcionats per la xarxa pública, d'acord amb les condicions organitzatives i d'horaris vigents.
Article 10. De la part presencial
1. El curs inclourà una part presencial en el centre formatiu, per a complementar l'adquisició de les capacitats, en la proporció que es fixa en l'annex I.
2. Esta assistència podrà realitzar-se simultàniament per tot el grup o per la meitat d'este.
3. El contingut de la part presencial inclourà:
3.1. Un mòdul inicial de 15 hores de duració, durant els primers 5 dies del curs, en què s'impartiran els següents temes i es realitzaran:
- Curs de 10 hores de duració, els continguts dels quals es corresponen amb el certificat d'Usuari Bàsic d'Internet, concedit dins del Projecte Internauta.
- Sessions explicatives sobre la metodologia, maneig de la plataforma de teleformación, i assessorament per a la instal·lació de programari addicional als equips informàtics.
3.2. Els propis de l'especialitat formativa, que per les seues característiques deuen ser impartits en tallers, incloent sessions de tutoria i d'avaluació
Article 11. De les pràctiques no laborals
1. El curs inclourà un període de pràctiques no laborals a realitzar, sempre de forma presencial, en empreses o entitats que constituïsquen un context real de treball.
2. Estes pràctiques aniran destinades a facilitar la inserció laboral d'alumnat, complementar la competència professional aconseguida en el Centre Formatiu, contribuir a l'adquisició de les competències generals de la qualificació, facilitar l'avaluació de l'alumnat i de l'acció formativa en el seu conjunt, i adquirir el coneixement per part dels alumnes de l'organització productiva i del sistema de relacions sociolaborals.
Capítol III
Procediment de concessió de subvencions
Article 12. Termini i lloc de presentació de sol·licituds
1. El termini de presentació de sol·licituds de les ajudes regulades en la present Ordre serà de trenta dies naturals a comptar de l'endemà de la publicació de la present en el Diari Oficial de la Comunitat, dirigint-se al SERVEF i presentant-se en model normalitzat en la Direcció General del SERVEF, o en la corresponent Direcció Territorial d'Ocupació, sense perjuí del que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, inclosa la presentació, si és el cas, a través del corresponent registre telemàtic, d'acord amb el que establix l'article 7.1 del Decret 18/2004, de 13 de febrer, del Consell de la Generalitat Valenciana, de Creació del Registre Telemàtic de la Generalitat Valenciana i l'orde de 9 de maig de 2005, de la Conselleria d'Economia, Hisenda i Ocupació (DOGV de 25 de maig de 2005), que regula el procediment de tramitació telemàtica de sol·licitud de subvencions i la presentació de documentació en l'àmbit competencial del Servici Valencià d'Ocupació i Formació, modificada per l'Ordre de 16 de novembre de 2009, de la Conselleria d'Economia, Hisenda i Ocupació.
No es podran sol·licitar ajudes per a la realització de més de tres accions formatives, no tenint-se per presentades les que superen el dit número.
2. Cada sol·licitud es formularà incloent totes les accions formatives corresponents a l'entitat en el seu àmbit provincial.
Article 13. Documentació
1. Tota sol·licitud haurà d'anar acompanyada de la documentació següent:
a) Documentació acreditativa i identificativa de l'entitat sol·licitant i del seu representant legal.
b) Document d'identificació fiscal de l'entitat sol·licitant.
c) Declaració responsable de no trobar-se en el supòsit de l'article 13-2) i 3) de la Llei 38/2003, de 17 de novembre, General de Subvencions.
d) Declaració responsable de l'entitat sol·licitant sobre l'acompliment de la normativa sobre integració laboral de persones amb discapacitat o, si és el cas, l'exempció de la dita obligació, d'acord amb el que establix el Decret 279/2004, de 17 de desembre del Consell.
e) Dades de domiciliació bancària segons model facilitat a este efecte (fitxa de manteniment de tercers.
f) Autorització expressa al SERVEF per a obtindre a través de tècniques electròniques, informàtiques o telemàtiques, les dades acreditatives de què l'entitat sol·licitant es troba al corrent de l'acompliment de les seues obligacions tributàries amb la Hisenda estatal i amb la Hisenda autonòmica valenciana, així com de les seues obligacions amb la Seguretat Social. En qualsevol altre cas, hauran d'aportar-se certificats originals positius, o còpia compulsada, de l'Agència Estatal de l'administració Tributària, de la Conselleria d'Economia, Hisenda i Ocupació i de la Tresoreria General de la Seguretat Social, expressiva d'estar al corrent en el compliment de les obligacions fiscals i amb la Seguretat Social, la validesa de la qual haurà d'estendre's a la data d'atorgament de l'ajuda.
g) Document acreditatiu de l'últim abonament de l'Impost d'Activitats Econòmiques (I.A.E.), o declaració responsable de la seua exempció o no subjecció.
h) Projecte formatiu dels cursos que es desitja impartir. El projecte que continga el pla formatiu de l'entitat es presentarà en suport magnètic i/o paper, i en el mateix s'indicaran els punts següents:
- Accions formatives que cal realitzar, que hauran de ser algunes de les assenyalades en l'annex I de la present Ordre.
- Relació de l'equip docent que participarà en l'acció formativa, el seu currículum vitae, junt amb les seues funcions i la metodologia per al seu desenvolupament i realització.
- Característiques dels equips dedicats a la gestió, docència i alumnes.
- Relació de les empreses en què es realitzaran les Pràctiques No Laborals i nombre d'alumnes previstos en cada una, especialment en el cas d'empreses ubicades en altres països de la Unió Europea.
- Pressupost.
2. En el cas que els dos primers documents mencionats en l'anterior apartat ja estigueren en poder del SERVEF, el sol·licitant podrà acollir-se al que establix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència en què van ser presentats, expedient, i que no hagen transcorregut més de cinc anys des de la finalització del procediment a què corresponguen. En els supòsits d'impossibilitat material d'obtindre el document, l'òrgan competent podrà requerir al sol·licitant la seua presentació o, si no n'hi ha, l'acreditació per altres mitjans dels requisits a què es referix el document.
3. Quan la sol·licitud no reunisca els requisits establits en la present Ordre o no s'acompanye la documentació que d'acord amb esta resulte exigible, de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons redacció donada per la Llei 4/1999, es requerirà a l'interessat perquè, en un termini de 10 dies, esmene la falta o acompanye els documents necessaris, amb indicació que, si així no ho fera, se li tindrà per desistit de la seua petició, prèvia resolució que haurà de ser dictada en els termes que preveu l'article 42 de l'esmentada Llei.
Article 14. Instrucció
Correspondrà la instrucció dels expedients a les direccions territorials d'Ocupació del SERVEF.
Article 15. Valoració de les sol·licituds
1. Tota sol·licitud estarà subjecta a:
a) Una valoració formal, prèvia, a càrrec del personal de les direccions territorials d'Ocupació del SERVEF, que supervisarà si es complixen els requisits formals previstos en la present Ordre.
b) Una valoració tècnica, respecte de les sol·licituds que hagen superat la valoració formal, que recollirà:
- La idoneïtat del personal docent previst que es valorarà fins a 4 punts.
- Els equips i infraestructura informàtica, a emprar en el projecte formatiu, de l'entitat sol·licitant amb especial èmfasi en la seua capacitat per a complir els requisits tècnics de connexió a la plataforma informàtica de la Generalitat i d'accés als continguts formatius, que es valorarà fins a 2 punts.
- Les expectatives d'ocupació i el compromís d'inserció voluntàriament manifestat per les entitats sol·licitants, que no serà inferior al 25% dels alumnes que finalitzen el taller, que es valorarà fins a 6 punts.
- La metodologia del projecte, que es valorarà fins a 3 punts.
Una vegada realitzada esta valoració individualitzada dels projectes, es completarà amb una apreciació de l'impacte socioeconòmic en el corresponent àmbit territorial de les iniciatives valorades, a fi de perseguir la màxima extensió possible en este. Este apartat podrà sumar fins a 15 punts a cada projecte valorat.
Les valoracions assenyalades seran realitzades per una Taula Tècnica, que estarà presidida pel director general de Formació i Qualificació Professional del SERVEF, o persona que el mateix designe, i sis tècnics del SERVEF designats també pel director general de Formació i Qualificació Professional.
Esta Taula Tècnica, com a òrgan col·legiat, s'ajustarà en el seu funcionament al règim establit en els articles 22 a 27 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
2. La Taula Tècnica, una vegada realitzada la valoració material, elaborarà per províncies i especialitat, una llista ordenada per la puntuació obtinguda dels projectes que hagen sigut objecte de valoració tècnica i material, amb indicació dels factors o criteris tinguts en compte i la seua aplicació concreta.
3. La Direcció Territorial d'Ocupació del SERVEF de cada província, a la vista de l'expedient i de l'informe del resultat de la valoració, formularà la proposta de resolució degudament motivada.
4. Amb caràcter previ a la proposta de resolució, l'entitat beneficiària haurà de trobar-se al corrent en el compliment de les obligacions tributàries i amb la Seguretat Social. En el cas que s'haguera expirat el termini de validesa dels els certificats aportats junt amb la sol·licitud, es requerirà per l'òrgan instructor la corresponent acreditació.
Article 16. Valoració de les sol·licituds
1. El termini màxim per a resoldre i notificar la resolució procedent serà de dos mesos a partir de l'endemà al de publicació dels crèdits pressupostaris aplicables a la present convocatòria. Una vegada transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat, sense perjuí que subsistisca l'obligació legal de resoldre sobre la petició formulada.
2. Les resolucions que dicte el director general del SERVEF, o òrgan en qui delegue, seran motivades, i contindran les dades relatives a cada curs: denominació d'este, número d'expedient, entitat beneficiària, lloc d'impartició o de realització de les sessions presencials, duració, nombre d'alumnes, mòduls econòmics, i incorporarà, si és el cas, les condicions, obligacions i determinacions accessòries a què haja de subjectar-se l'entitat beneficiària.
3. La resolució es notificarà als interessats en els termes que preveu l'article 58 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció donada en la Llei 4/1999.
4. Les resolucions que dicte el director general del SERVEF a l'empara de la present Ordre esgoten la via administrativa, i contra elles podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar de l'endemà de la notificació de la resolució, d'acord amb el que establix els articles 10.1.a) i 46.1 de la Llei 29/1998, de 13 de juliol, reguladora de la Jurisdicció contenciosa administrativa. I això, sense perjuí del que disposen els articles 116 i 117 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que els interessats puguen exercitar, si és el cas, qualsevol altre recurs que consideren convenient.
En cas d'entitats locals, podran interposar recurs contenciós administratiu davant d'idèntic òrgan jurisdiccional, de conformitat amb el que establixen els articles 10, 44 i 46.6 de la Llei 29/1998, de 13 de juliol, reguladora de la Jurisdicció Contenciós Administrativa, en el termini de dos mesos a partir de l'endemà a la notificació, llevat que hi haguera hagut el requeriment a què fa referència l'article 44 de la mencionada Llei, i en este cas l'esmentat termini comptarà des de l'endemà a aquell en què es reba la comunicació de l'acord exprés o s'entenga presumptament rebutjat.
5. El SERVEF publicarà d'acord amb la Llei 38/2003, de 17 de novembre, General de Subvencions les ajudes concedides amb expressió de la convocatòria, el programa i el crèdit pressupostari a què s'imputen, beneficiari, quantitat concedida i finalitat de la subvenció.
Capítol IV
Normes relatives a la realització de les accions formatives
Article 17. Gestió
La gestió de les ajudes previstes en la present Ordre correspondrà al SERVEF.
Les ajudes previstes en la present Ordre, es concediran en règim de concurrència competitiva.
Article 18. Tècnics d'enllaç
1. El director Territorial d'Ocupació corresponent assignarà a cada una de les entitats beneficiàries un tècnic que actuarà com a interlocutor entre estes i l'esmentada Direcció Territorial a fi d'agilitzar la gestió.
2. Dita tècnica tindrà entre les seues funcions:
- Informar l'entitat beneficiària, al professorat i a l'alumnat, dels seus drets i obligacions.
- Assessorar a l'entitat beneficiària dels tràmits que han de seguir al desenvolupar cada acció formativa.
- Conéixer el començament, calendari i finalització de cada curs.
- Conéixer prèviament a l'inici del curs, les dades del gestor de l'entitat, equip docent, servicis on line que l'entitat habilitarà durant el curs i taula descriptiva del curs.
- Estar informat de la realització de les proves de selecció i del seu contingut
- Estar informat de les incidències succeïdes en cada curs
- Coordinar les tasques necessàries per a dur a terme el control de qualitat de la docència.
- Vetlar pel correcte desenvolupament de les accions, proposant les mesures oportunes a l'entitat beneficiària o a la Direcció Territorial d'Ocupació si és el cas, inclosa la suspensió cautelar de l'acció formativa que corresponguera.
- Realitzar el seguiment de la part a distància dels cursos assignats, amb permís d'accés a la plataforma informàtica.
- Respondre a les consultes de les entitats, professorat i alumnes que puguen ser remeses a través de la Secretaria de la plataforma informàtica.
- Informar els alumnes i a les entitats beneficiàries del possible accés dels alumnes a equips informàtics.
Article 19. Horari del curs
1. A l'efecte de càlcul de la duració del curs en dies es prendrà com a referència 5 hores diàries per a sessions presencials i 3 hores per a sessions a distància.
2. En les sessions presencials, l'assistència estarà compresa entre 4 i 6 hores diàries, entre dilluns i divendres, llevat que el director territorial d'ocupació del SERVEF autoritze un altre horari distint.
3. En la fase de PNL, l'horari s'adequarà a les condicions dels centres de treball en què es realitzen estes.
Article 20. Nombre d'alumnes
1. El nombre de participants en cada curs estarà comprés entre 15 i 30, no podent assignar-se més de 15 alumnes per tutor, qui no podrà tutorar simultàniament més d'un curs.
2. No podrà iniciar-se l'acció formativa quan el nombre de participants inscrits siga inferior a 15.
Article 21. Selecció de l'alumnat
1. Podran ser alumnes de les accions formatives impartides a l'empara de la present Ordre, preferentment les persones desocupades que estiguen inscrites en els centres SERVEF d'Ocupació com a demandants d'ocupació amb data anterior a la seua incorporació a l'acció formativa.
2. L'entitat beneficiària seleccionarà les persones participants en cada acció formativa, tenint en compte els requisits d'accés de l'alumnat exigits per a cada especialitat pel programa corresponent, així com la possibilitat d'accés a un equip informàtic.
3. L'entitat sol·licitant haurà de comptar amb el personal tècnic, extern o intern, adequat que requerisca el procés de selecció dels participants en cada acció formativa.
4. Una vegada finalitzat el procés de selecció, es confeccionarà una acta firmada pel responsable d'este procés i el representant legal del beneficiari, d'acord amb el model normalitzat, que serà remesa junt amb les altres documentació que s'indica en el següent article a la Direcció Territorial d'Ocupació.
5. L'entitat col·laboradora podrà incorporar al procés de selecció a les persones que sent treballadors ocupats li hagen sol·licitat la seua participació en l'acció formativa, i s'adeqüen als perfils predeterminats per a cada curs.
Article 22. Inici i finalització de l'acció formativa
1. Els cursos hauran d'iniciar-se amb anterioritat al 16 de novembre del 2010. Prèviament a l'inici, l'entitat beneficiària comunicarà a la Direcció Territorial d'Ocupació, a través del seu tècnic d'enllaç, la data de començament, així com el calendari d'actuacions previstes durant el curs, les dades referents al gestor de l'entitat (nom, NIF i correu electrònic) responsable de l'administració de la plataforma informàtica per a ser donat d'alta, característiques dels equips informàtics i dels servicis on line que l'entitat utilitzarà per a la gestió i impartició de l'acció formativa, i la taula descriptiva del curs perquè el mateix siga publicat en l'Aula Virtual del SERVEF.
2. L'entitat disposarà de 15 dies naturals des del començament del curs per a remetre a la Direcció Territorial d'Ocupació que corresponga la documentació següent:
- L'acta de selecció.
- Relació de participants que comencen l'acció, així com del personal docent junt amb el seu currículum.
- Declaració de realització de pràctiques no laborals, segons model que figura en l'annex II d'esta ordre.
- Taula de servicis de comunicació, que s'habilitaran durant l'acció formativa.
- La pòlissa de l'assegurança d'accidents de l'alumnat, o si no n'hi ha la carta de garanties d'este, que serà sempre sense franquícia, els seus efectes s'estendran a la data d'inici del curs i comprendrà almenys la cobertura següent:
· assistència mèdica, farmacèutica i hospitalària per quantia il·limitada de qualsevol accident durant l'horari de desenvolupament de la part presencial de l'acció formativa, incloent el temps necessari per al desplaçament dels alumnes des de la seua residència habitual al lloc d'impartició. El desplaçament haurà de cobrir qualsevol mitjà de locomoció.
· indemnització mínima de 12.020 euros per defunció o invalidesa permanent derivats d'un accident en l'acció formativa o en el desplaçament.
· indemnització diària dels alumnes derivada d'un accident en l'acció formativa que produïsca una impossibilitat temporal d'assistència. El període serà el que comprenga la dita incapacitat i fins a un màxim d'un any. La indemnització mínima serà de 6 euros diaris.
· indemnització a les empreses pels perjuís que pogueren ocasionar-los els alumnes que realitzen PNL.
L'entitat beneficiària estarà obligada a mantindre la cobertura en l'assegurança d'accidents durant tot el període lectiu en què cada participant romanga d'alta en l'acció formativa.
3. A l'inici del curs, l'entitat beneficiària facilitarà als alumnes:
- Informació sobre requeriments informàtics dels sistemes i condicions de participació en el programa
- Informació sobre punts d'accés a Internet públics més pròxims al seu domicili
- Possibilitats d'accés a formació relacionada amb informàtica.
- Programari necessari per a la instal·lació dels programes
4. L'entitat beneficiària, haurà de disposar des del primer dia, dels instruments de programari, maquinari i de banda de comunicació necessaris per al funcionament correcte de la plataforma informàtica.
5. No es podrà iniciar cap curs sense que s'acredite per l'entitat beneficiària que l'equip docent disposa de formació del SERVEF per a la impartició i/o tutorización de formació on line.
6. Les accions formatives hauran finalitzar abans del 01 de maig del 2011.
Article 23. Altes i baixes dels alumnes
1. Al llarg del curs, l'entitat es responsabilitzarà de la gestió de les altes i baixes dels alumnes, facilitant en el mateix dia les claus d'accés o anul·lant-les en cas de baixa.
2. L'entitat podrà incorporar nous alumnes fins a completar el número que fixa la resolució de concessió i substituir els alumnes que hagen sigut donats de baixa amb noves altes, sempre que, en ambdós casos, no haja transcorregut el primer quart de la duració del curs, utilitzant com a fórmula de càlcul el que disposa l'article 19-1. A partir d'este moment no s'admetran noves altes.
3. Es considerarà que un alumne és alta sempre que puga demostrar-se la seua participació activa en almenys 25 hores de connexió al programa, o d'assistència en les sessions presencials.
Article 24.Obligacions dels alumnes
1. L'alumnat podrà ser causa de baixa en el curs per algun dels motius següents:
1. La falta d'aprofitament o l'obstaculització del normal desenvolupament del curs, previ el vistiplau del tècnic d'enllaç.
2. Evident abandó de la connexió al programa en la part "a distància".
3. Incórrer en més de tres faltes d'assistència no justificades en la part presencial.
4. L'alumnat no podrà simultaniejar esta acció formativa amb cap altra gestionada pel SERVEF.
2. Les faltes d'assistència justificades no computaran a estos efectes llevat que per la seua quantia suposen una evident falta d'aprofitament del curs. Es considerarà que es produïx esta falta d'aprofitament quan les faltes d'assistència siguen equivalents al 30% de les hores lectives del curs.
Article 25. Equip docent i gestor de l'entitat
1. L'equip docent estarà format pel conjunt de professors encarregats de la docència, assessorament, dinamització, fidelització, seguiment, tutoria i avaluació, coordinats per un professor-tutor.
2. El professorat encarregat de la docència directa en les sessions presencials, del seguiment de PNL, i de la gestió de la plataforma haurà de complir les condicions mínimes establides en el programa de cada especialitat.
3. L'entitat beneficiària especificarà, d'entre el seu personal d'administració, al responsable de la gestió administrativa de la plataforma de teleformación.
4. A fi de facilitar la formació contínua dels formadors i gestors, el SERVEF organitzarà actuacions específiques dirigides a estos professionals.
Article 26. Avaluació de l'alumnat
1. L'avaluació dels alumnes serà contínua i es farà prenent com a referència les capacitats i criteris d'avaluació establits en els mòduls del programa formatiu.
2. Durant el desenvolupament del programa cada docent farà el seguiment i avaluació del component formatiu que impartisca, deixant constància per escrit, dels resultats de la dita avaluació contínua en les sessions de seguiment i avaluació que l'equip educatiu realitzarà periòdicament, supervisades per la persona que coordine el programa, per a la qual cosa el SERVEF facilitarà la documentació de suport convenient per a la realització del seguiment i avaluació dels alumnes en la part a distància.
3. L'alumne serà informat, a l'inici de l'acció formativa, sobre el sistema d'avaluació que s'adoptarà, tant en la part presencial, com en la part a distància.
4. El SERVEF podrà comprovar la capacitació de l'alumnat que finalitze el curs.
Article 27. Control del desenvolupament de l'acció formativa
1. Una vegada començada l'acció formativa i presentada la documentació corresponent, l'entitat beneficiària estarà obligada a aportar a la Direcció Territorial d'Ocupació la següent documentació, d'acord amb les instruccions que li seran notificades amb anterioritat a l'inici de l'acció formativa:
- Control de connexió al programa, a través de la presentació d'estadística segons la Guia de Gestió semipresencial per a entitats.
- Control d'assistència a les sessions presencials o de PNL, contenint la firma diària de l'alumnat.
- Comunicació d'incidències que es produïsquen en el desenvolupament de cada acció formativa.
2. Correspondrà la suspensió cautelar del desenvolupament de les accions formatives quan:
- L'acció formativa no estiga en funcionament.
- En les sessions presencials, el personal docent o l'alumnat no estiga present.
- L'alumnat estiga sent dedicat a funcions diferents de la formació durant les PNL.
- El material de consum o els equips i dotacions no es corresponguen amb els que consten en el programa de l'especialitat.
El personal docent o l'alumnat no s'ajuste al perfil que s'haja indicat.
- L'incompliment de la normativa en matèria de seguretat i salut en el treball.
- No es detecte activitat de tutories/ dinamització en la part a distància.
- Qualsevol altra causa que afecte el normal desenvolupament de l'acció formativa.
3. Serà competent per a acordar la suspensió cautelar la director general del SERVEF, o òrgan en qui delegue, amb audiència prèvia de l'interessat.
Article 28. Sobre la qualitat de la docència
Els tècnics d'enllaç i els alumnes avaluaran la qualitat dels cursos en què participen. Esta valoració es realitzarà a través de models normalitzats. L'entitat beneficiària facilitarà l'accés i la realització de les oportunes proves, i serà informada del contingut i resultat d'estes avaluacions de la qualitat de la formació desenvolupada en cada curs impartit per esta.
Article 29. Documentació final de l'acció formativa
1. En el termini de 15 dies naturals des de la conclusió de l'acció formativa es presentarà una acta contenint l'aprofitament final de l'alumnat assistent.
2. El SERVEF expedirà el corresponent certificat d'aprofitament a les persones que hagen superat amb èxit cada acció formativa, així com el certificat d'Usuari Bàsic d'Internet.
Capítol V
Normes relatives a les pràctiques no laborals
Article 30. Document de col·laboració PNL
1. A l'exclusiu objecte de la realització de les Pràctiques No Laborals en un centre de treball, serà necessària l'existència d'un document que reculla la col·laboració entre el centre formatiu i l'empresa en què es realitzaran les PNL, en els termes assenyalats en l'annex II a la present Ordre.
Els referits documents hauran de ser presentats davant de la corresponent Direcció Territorial d'Ocupació del SERVEF en el termini assenyalat en l'article 22 de la present Ordre.
2. Una còpia dels esmentats documents serà remesa pel Centre firmant a la Inspecció Provincial de Treball corresponent.
3. Per a la selecció de la possible empresa on realitzar les PNL, els centres formatius podran utilitzar els servicis de les cambres de Comerç, Indústria i Navegació.
Article 31. Programa formatiu PNL
1. L'entitat beneficiària elaborarà, d'acord amb el centre de treball en què es realitzen PNL, un programa formatiu, en què necessàriament haurà de constar:
- Àrees o departaments del centre de treball en què participarà l'alumnat, amb la temporalització corresponent a cada u.
- Desenvolupament de les activitats en cada àrea o departament, especificant:
· Activitats formativoproductives, que han de servir per a executar o, si és el cas, completar la competència professional requerida en l'ocupació.
· Activitats d'avaluació que han de permetre a l'alumne demostrar la competència professional objecte d'acreditació i a l'instructor del centre de treball obtindre suficient evidència d'esta.
2. S'haurà de notificar als representants legals dels treballadors de les empreses on estiga prevista la realització de les PNL el programa d'estes, així com les persones participants.
Article 32. Accés a les PNL
1. Podran accedir a les PNL aquells alumnes que, fins a este moment, hagen seguit amb aprofitament el desenvolupament del curs.
2. Es procurarà que tots els alumnes realitzen simultàniament este període. Si per qualsevol causa resultara impossible la realització prevista de PNL per a tot l'alumnat, este completarà la duració prevista del curs en el Centre Formatiu.
3. Al finalitzar les PNL els alumnes realitzaran en el Centre Formatiu les sessions d'avaluació a què siguen convocats
Article 33. Exempció del període de PNL
1. Amb l'autorització prèvia del tècnic d'enllaç, l'entitat podrà declarar als alumnes que demostren experiència laboral relacionada amb l'especialitat alemnys d'un any, l'exempció de la fase de PNL.
2. Per a això, l'alumne haurà d'aportar, en el moment de sol·licitar la seua inscripció en l'acció formativa la documentació següent:
- Certificació de la Tresoreria General de la Seguretat Social o de la mutualitat laboral a què estiguera afiliat, on conste l'empresa, la categoria laboral, grup de cotització i període de contractació o, si és el cas, el període de cotització en el Règim Especial de Treballadors Autònoms o, si no n'hi ha, de qualsevol altre mitjà de prova admés en dret.
- Certificació de l'empresa on haja adquirit l'experiència laboral, en què conste específicament la duració del contracte, l'activitat exercida, i el període de temps en què s'ha realitzat la dita activitat. En el cas de treballadors pel seu compte, certificació d'alta en el cens d'obligats tributaris.
3. Esta exempció no suposarà minoració alguna de la subvenció.
Article 34. Avaluació de la PNL
El centre de treball en què es desenvolupe la PNL designarà un instructor per cada tres alumnes o fracció, d'entre el personal qualificat d'esta, i les funcions del qual seran les següents:
- Supervisar i recolzar tècnicament els alumnes en el desenvolupament de les pràctiques.
- Distribuir les tasques entre l'alumnat
- Col·laborar en l'avaluació dels alumnes
El centre de treball en què es desenvolupen les PNL, així com els instructors d'estes, podran sol·licitar i rebre del SERVEF un certificat acreditatiu de la seua col·laboració.
Article 35. Funcions i tasques
El seguiment i l'avaluació de l'alumnat, durant les PNL, seran realitzats pel professorat de l'entitat beneficiària, en col·laboració amb l'instructor del centre de treball.
Article 36. Període de realització
La PNL es realitzarà en l'últim període de l'itinerari formatiu, amb la duració prevista en cada especialitat.
Si l'entitat considerara que un alumne està en condicions de realitzar les PNL abans de l'últim període de l'itinerari formatiu es podran efectuar amb el corresponent informe justificatiu del docent o equip docent.
Article 37. Relació alumne-Centre de Treball
1. La relació entre l'alumne i el centre de treball, no tindrà, en cap cas, naturalesa jurídica laboral o funcionarial. Per tant, els alumnes no podran percebre cap retribució per la seua activitat formativa, ni pels resultats que puguen derivar-se d'ella.
2. L'empresa no podrà cobrir, ni tan sols amb caràcter interí, cap lloc de treball en plantilla amb l'alumne que realitze activitats formatives en ella, llevat que s'establisca a este efecte una relació laboral de contraprestació econòmica per servicis contractats. En este cas, es considerarà que l'alumne abandona el «programa formatiu» en el centre de treball, i haurà de comunicar-se este fet per l'empresa o institució col·laboradora al professor-tutor, qui procedirà a donar de baixa a este alumne, ja que les PNL i la contractació han de quedar perfectament delimitades.
3. L'alumnat estarà cobert, en tot cas, per l'assegurança a què fa referència l'article 22.
4. A l'alumnat se li facilitarà la informació i formació adequada, així com equips i mitjans de protecció en matèria de Prevenció de Riscos Laborals.
Article 38. Requisits de les empreses beneficiàries en PNL
Les empreses en els centres de treball de les quals estiga prevista la realització de PNL hauran de tindre personalitat jurídica diferent de la corresponent al centre formatiu beneficiari de l'ajuda.
Capítol VI
Procediment de justificació comprovació i pagament
Article 39. Costos elegibles per a les entitats beneficiàries
1. Costos directes de l'activitat formativa:
a) Les retribucions dels docents interns i externs podent-se incloure salaris, assegurances socials, dietes i gastos de locomoció i, en general, tots els costos imputables als docents en l'exercici de les activitats de preparació, impartició, tutories i avaluació als participants de les accions formatives.
També es podran imputar costos de control de la qualitat de la docència. Este concepte haurà d'estar especificat en el projecte que acompanya la sol·licitud de l'acció formativa, si es justifiquen gastos per este. Les activitats de control de la qualitat de la docència podran ser exercides per personal no docent. Com a màxim, l'import serà el 10% dels costos de docència.
Amb caràcter merament enunciatiu, i no limitador, com a accions de control de la qualitat de la docència, les sessions d'autoavaluació per a la millora contínua, l'elaboració de plans de millora, la identificació d'àrees de millores, les enquestes al professorat i a l'alumnat, etc.
Estos gastos hauran de presentar-se degudament desglossats per hores dedicades a l'acció a què s'imputen.
b) Els gastos d'amortització d'equips didàctics i plataformes tecnològiques, calculats amb criteris d'amortització acceptats en les normes de comptabilitat, així com el lloguer o arrendament financer d'estos, exclosos els seus interessos, suportats en l'execució de les accions formatives.
Estos gastos hauran de presentar-se degudament desglossats per acció formativa i s'imputaran pel nombre de participants en el cas d'ús individual dels equips o plataformes; en qualsevol altre cas s'imputaran per hores d'utilització.
c) Gastos de mitjans didàctics i/o adquisició de materials didàctics, així com els gastos en béns consumibles utilitzats en la realització de les accions formatives, incloent el material de protecció i seguretat. Així mateix, en el cas de teleformació, els costos imputables als mitjans de comunicació utilitzats entre formadors i participants.
Estos gastos hauran de presentar-se degudament desglossats per acció formativa i s'imputaran pel nombre de participants en el cas d'ús individual dels equips o plataformes; en qualsevol altre cas, s'imputaran per hores d'utilització.
d) Els gastos de lloguer, arrendament financer, exclosos els seus interessos, o amortització de les aules, tallers i la resta de superfícies utilitzades en desplegament de l'acció.
Estos gastos hauran de presentar-se degudament desglossats per acció formativa i s'imputaran pel període de duració de l'acció.
Els gastos d'amortització es calcularan segons normes de comptabilitat generalment acceptades, aplicant-se el mètode d'amortització segons les taules aprovades pel Reglament de l'Impost de Societats.
e) Gastos d'assegurances d'accidents dels participants.
Estos gastos hauran de presentar-se degudament desglossats per acció formativa i la seua imputació es farà pel nombre de participants.
f) Els gastos de publicitat per a l'organització i difusió de les accions formatives.
Estos gastos hauran de presentar-se degudament desglossats per acció formativa.
2. Costos associats de l'activitat formativa:
a) Els costos de personal de suport tant d'intern com extern i tots els necessaris per a la gestió i execució de l'activitat formativa.
b) Els gastos financers directament relacionats amb l'activitat subvencionada i que resulten indispensables per a l'adequada preparació o execució d'esta. No seran subvencionables els interessos deutors dels comptes bancaris.
c) Altres costos: Llum, aigua, calefacció, missatgeria, correu, neteja i vigilància, i altres costos, no especificats anteriorment, associats a l'execució de l'activitat formativa.
De conformitat amb l'article 31, apartat 9, de la Llei 38/2003, de 17 de novembre, estos costos hauran d'imputar-se pel beneficiari a l'activitat subvencionada en la part que raonablement corresponga d'acord amb principis i normes de comptabilitat generalment admeses i, en tot cas, en la mesura que tals costos corresponguen al període en què efectivament es realitza l'activitat.
La suma dels costos associats no podrà superar el 20% dels costos de l'activitat formativa, esta limitació percentual s'aplicarà una vegada practicades les minoracions que per hores i/o alumnes pogueren correspondre en aplicació del que preveu la present Ordre.
3. Gastos d'ajuda per assistència dels alumnes als cursos i compensació pels gastos de comunicació.
En cap cas, el cost d'adquisició dels gastos subvencionables podrà ser superior al valor de mercat.
Article 40. Liquidació de les ajudes
1. Podrà anticipar-se a l'entitat beneficiària fins al percentatge màxim de l'import de l'ajuda que permeta la normativa aplicable, previ aval bancari a favor del SERVEF, quan legalment procedisca, per a la qual cosa, sempre que no tinga la consideració d'administració pública d'acord amb l'article 3 de la Llei 38/2003, de 17 de novembre, haurà de disposar d'un compte bancari específic al qual se li transferirà el dit import, prèvia comunicació del número del dit compte.
Les bestretes hauran de sol·licitar-se, aportant la corresponent carta de pagament si és el cas, abans del 16 de novembre del 2010 i sempre amb anterioritat a la finalització de l'acció formativa.
2. La justificació de la possible bestreta i/o el pagament de la subvenció es faran efectius al finalitzar l'acció subvencionada, prèvia presentació d'un compte justificatiu, d'acord amb allò que s'ha assenyalat en l'article 72 del Reglament de la Llei General de Subvencions, a través de l'aplicació SIDEC, que haurà de ser descarregada per l'entitat beneficiària de la pàgina web (www.servef.es).
El dit compte justificatiu haurà de contindre la documentació següent:
a) una memòria d'actuació justificativa de l'acompliment de les condicions imposades en la concessió de la subvenció, amb indicació de les activitats realitzades;
b) una memòria econòmica justificativa del cost de les activitats realitzades, que contindrà:
- una relació classificada dels gastos i inversions de l'activitat, amb indicació del creditor i del document, el seu import, data d'emissió i data de pagament, així com la quantia imputada si és el cas;
- les factures o document de valor probatori equivalent en el tràfic mercantil o amb eficàcia administrativa incorporats en la relació a què es fa referència en el paràgraf anterior i la documentació acreditativa del pagament. Quan la persona física que emeta una factura siga la beneficiària de la subvenció, o forme part de la Comunitat de Béns beneficiària, es farà constar expressament esta circumstància, no admetent-se esta en cas contrari.
- indicació dels criteris de repartiment dels costos incorporats a la relació de gastos abans citada;
- una relació detallada d'altres ingressos que hagen finançat l'activitat subvencionada amb indicació del seu import i procedència;
- els tres pressupostos que, en aplicació de l'article 31.3 de la Llei General de Subvencions, haja d'haver sol·licitat el beneficiari;
La carta de pagament de reintegrament en el supòsit de romanents no aplicats, d'acord amb la normativa aplicable. A estos efectes l'ingrés s'haurà d'efectuar per mitjà de xec o transferència bancària al compte número 6328-4403-56-6082529048 del BSCH (Banc Santander Central Hispà), a favor del Servici Valencià d'Ocupació i Formació, identificant el número d'expedient.
3. Si l'import de la subvenció concedida fóra inferior a 60.000 euros, la justificació de la possible bestreta i/o el pagament de la subvenció es faran efectius al finalitzar l'acció subvencionada, prèvia presentació d'un compte justificatiu simplificat d'acord amb allò que s'ha assenyalat en l'article 75 del Reglament de la Llei General de Subvencions, a través de l'aplicació informàtica SIDEC, que haurà de ser descarregada per l'entitat beneficiària de la pàgina web www.servef.es.
El dit compte justificatiu simplificat inclourà la documentació següent:
a) una memòria d'actuació justificativa de l'acompliment de les condicions imposades en la concessió de la subvenció, amb indicació de les activitats realitzades;
b) una relació classificada dels gastos i inversions de l'activitat, amb la identificació del creditor i del document, el seu import, data d'emissió, data de pagament i criteris de repartiment dels mateixos, així com la quantia imputada si és el cas. Quan la persona física que emeta una factura siga la beneficiària de la subvenció, o forme part de la Comunitat de Béns beneficiària, es farà constar expressament esta circumstància, no admetent-se esta en cas contrari.
c) un detall d'altres ingressos o subvencions que hagen finançat l'activitat subvencionada amb indicació de l'import i procedència;
d) si és el cas, la carta de pagament de reintegrament en el supòsit de romanents no aplicats, d'acord amb la normativa aplicable, que s'ingressarà en el mateix compte esmentat en el supòsit anterior.
En este cas el director Territorial podrà requerir al beneficiari perquè l'aportació de la resta de la documentació prevista en el número 2 d'este article, per a procedir a la seua comprovació a fi d'obtindre una evidència raonable sobre l'adequada aplicació de la subvenció.
Amb este fi se seleccionaran, a través de tècniques objectives de mostratge, un mínim d'un 10% de les subvencions concedides. Així mateix, per resolució del director Territorial respectiu, es podran incloure en esta comprovació les entitats que es considere convenient basant-se en les circumstàncies que pogueren concórrer.
4. Quan resulte preceptiu d'acord amb el que preveu els apartats anteriors, els gastos es justificaran amb còpia compulsada de les factures i la resta de documents de valor probatori equivalent en el tràfic jurídic mercantil o amb eficàcia administrativa.
Els justificants originals es marcaran amb una estampilla establida a este efecte, en què s'indicarà la subvenció per a la justificació de la qual han sigut presentats i si l'import s'imputa totalment o parcialment a la subvenció. En este últim cas s'indicarà el percentatge o la quantia exacta que resulte afectada per la subvenció.
5. El compte justificatiu haurà de presentar-se en el termini de 2 mesos a comptar de la data de finalització de l'acció formativa subvencionada. Transcorregut el dit termini sense que s'haguera efectuat la presentació de la indicada documentació, per la Direcció Territorial corresponent s'aplicarà allò que s'ha previst per a estos casos en el Reglament de la Llei 38/2003, de 17 de novembre, General de Subvencions.
6. Es considerarà gasto realitzat el que ha sigut efectivament pagat amb anterioritat a la finalització del període de justificació determinat en esta norma.
7. No podrà realitzar-se el pagament de la subvenció mentre el beneficiari no es trobe al corrent en l'acompliment de les seues obligacions tributàries i davant la Seguretat Social o siga deutor per resolució de procedència de reintegrament.
8. D'acord amb el que preveu l'article 19.5 de la Llei 38/2003, de 17 de novembre, General de Subvencions, els rendiments financers que es generen pels fons lliurats als beneficiaris, no incrementaran l'import de la subvenció concedida, en raó a l'escassa quantia d'estos i la dificultat de la seua aplicació a les activitats subvencionades i del seu seguiment i control.
Article 41. Condicions de la documentació justificativa
1. No es considerarà gastos subvencionable l'IVA o qualssevol altres impostos indirectes, quan siguen susceptibles de recuperació o compensació per l'entitat beneficiària. A estos efectes, quan en les declaracions presentades s'utilitzen regles de prorrata, es considerarà que l'entitat ha suportat efectivament com a gasto, el percentatge restant de l'última declaració «Resum anual» presentada amb anterioritat a la data de justificació de la subvenció.
2. Les factures presentades per a la justificació dels gastos hauran de complir el que disposa el Reial Decret 1496/2003, de 28 de novembre, i la resta de normativa vigent.
3. Les accions hauran de ser realitzades pel mateix sol·licitant, per això els gastos hauran de ser abonats per la pròpia entitat beneficiària, que és la que ha de reunir les característiques i requisits enunciats en l'article 4, quedant expressament prohibida la subcontractació.
4. Per a l'acreditació dels pagaments relatius a la docència previstos en l'article 39.1 a) s'aportaran els comprovants de les transferències bancàries. Per a acreditar la realització de la resta dels pagaments s'aportarà preferentment el comprovant de la transferència bancària. En tot cas, per a gastos menors, acreditats per mitjà de rebuts, estos identificaran clarament el seu perceptor firmant.
5. Els gastos es justificaran per mitjà de còpia compulsada de les factures i la resta de documents de valor probatori equivalent en el tràfic jurídic mercantil o amb eficàcia administrativa. Els justificants originals es marcaran amb una estampilla establida a este efecte, en què s'indicarà la subvenció per a la justificació de la qual han sigut presentats i si l'import s'imputa totalment o parcialment a la subvenció. En este últim cas s'indicarà la quantia exacta que resulte afectada per la subvenció.
Capítol VII
Procediment de minoració i reintegrament
Article 42. Minoracions i reintegrament de l'ajuda concedida
1. L'alteració d'alguna de les característiques no essencials de l'acció aprovada, l'incompliment d'algunes condicions establides en la resolució, la falta de justificació de la totalitat dels gastos subvencionats i la concessió, després de la presentació de la sol·licitud d'altres ajudes públiques o privades que en el seu conjunt superen el cost de l'activitat que ha de desenvolupar el beneficiari, podrà donar lloc a la minoració de la subvenció concedida.
En especial, a la vista de la documentació presentada relativa a l'acció formativa desenvolupada per l'entitat, es procedirà a la minoració de la subvenció concedida en els supòsits següents:
a) No haver-se impartit la totalitat de les hores lectives aprovades per resolució. Es procedirà en este supòsit a la minoració proporcional de la subvenció concedida.
b) Per baixes dels alumnes:
La diferència entre el nombre d'alumnes establit en la resolució de concessió i els alumnes que finalitzen el curs, determinarà la minoració proporcional de la subvenció concedida, o de l'import de la subvenció resultant una vegada practicada la minoració per hores, si és el cas.
La baixa d'un alumne desocupat com a conseqüència de la seua contractació o inserció laboral, o d'un alumne ocupat a causa d'una modificació de les seues condicions de treball, no determinarà la minoració prevista per esta causa, amb independència del percentatge d'assistència a l'acció formativa.
Estes baixes s'acreditaran per mitjà de declaració responsable on conste el nom de l'empresa, la data de contractació i el número patronal, extrems que podran ser comprovats per l'administració, o per mitjà de l'alta en el Règim Especial de Treballadors Autònoms.
Durant el primer quart de la duració del curs, l'entitat podrà incorporar nous alumnes fins a completar el número que fixa la resolució de concessió, i substituir els alumnes que hagen sigut baixa amb noves altes.
Si els abandons tingueren lloc després del mencionat període s'admetran desviacions per acció formativa de fins a un 15% del nombre d'alumnes donats d'alta en este moment.
A fi de determinar la subvenció una vegada executada la formació, es considerarà que un alumne ha finalitzat la formació quan haja assistit, almenys, al 75% de la duració de l'acció formativa.
No es minorarà, així mateix la subvenció per la baixa de tres alumnes, que no disposen de la preparació suficient, apreciada pel Tècnic d'Enllaç, en el moment de realitzar la PNL.
Les minoracions pel concepte de baixes d'alumnes, es practicaran sobre tots els gastos recollits en l'article 39, a excepció dels relatius a la docència i control de qualitat d'esta.
c) Per no haver-se justificat en els termes establits en l'Ordre i en la resolució de concessió d'ajudes la totalitat dels gastos subvencionats.
d) Per incloure, entre el personal docent, algun professor amb un perfil inferior al previst en el corresponent projecte formatiu. En este cas, la minoració s'efectuarà únicament respecte del gasto corresponent al dit professor.
e) Per incomplir el compromís de realització de les PNL respecte del nombre d'alumnes participants en el curs a l'iniciar-se les mateixes, la duració d'este període, o d'alguna de les clàusules establides en el conveni de col·laboració per a la realització d'estes pràctiques, es procedirà a la minoració del 30% sobre el correctament justificat, una vegada aplicades les anteriors minoracions. Tot això sense perjuí de les responsabilitats que en cada cas pogueren exigir-se a l'entitat.
f) Per no haver-se acreditat íntegrament el compromís d'inserció assumit per l'entitat. Esta minoració s'aplicarà sobre el total de la subvenció concedida, o de l'import resultant després de practicar les minoracions oportunes, si és el cas, d'acord amb el grau d'incompliment del compromís d'inserció o contractació.
2. En especial, es podrà resoldre la subvenció concedida en els següents supòsits d'incompliment per part de l'entitat:
a) Obtenció de la subvenció falsejant les condicions requerides per a això o ocultant aquelles que ho hagueren impedit.
b) Incompliment de la finalitat per a la qual la subvenció va ser concedida, o de les condicions exigides per a la seua concessió en la resolució d'aprovació.
c) Percepció per part de l'entitat col·laboradora de qualsevol quantitat econòmica procedent de l'alumnat participant en els cursos.
d) Qualsevol altre motiu que perjudique el fi últim pel qual la subvenció haja sigut concedida i, en particular, l'incompliment dels criteris emanats de la present Ordre, en especial la no realització de les PNL, quan estes figuren en la sol·licitud.
e) La falsedat de les dades contingudes en la declaració prevista en els apartat 2 i 3 de l'article 40 de la present Ordre.
f) L'obstaculització de les actuacions de seguiment i control pel SERVEF, o l'incompliment de les obligacions d'informació de dades.
Tot això sense perjuí del que preveu la mencionada Llei 38/2003, General de Subvencions quant a infraccions i sancions administratives en matèria de subvencions.
DISPOSICIONS ADDICIONALS
Primera
A fi d'atendre les sol·licituds d'ajudes formulades a l'empara de la present Ordre es destinen 1.672.000 euros a càrrec de la línia pressupostària T4166000 del Programa pressupostari 322.52, Formació per a l'Ocupació, del Pressupost de la Generalitat per al 2010, estant les dites ajudes cofinançades pel Fons Social Europeu fins a un màxim del 80%, a càrrec del Programa Operatiu PO2007ES052PO003.
Segona
En allò no previst en la present Ordre s'aplicarà la normativa bàsica continguda en la Llei 38/2003, de 17 de novembre, General de Subvencions i les prescripcions contingudes en els articles del Text Refós de la Llei d'Hisenda Pública de la Generalitat, aprovat pel Decret Legislatiu de 26 de juny de 1991, que aplicant-se a esta matèria no estiguen en contradicció amb aquella i en el no previst per este, pels preceptes que no tinguen caràcter bàsic de la Llei 38/2003.
Tercera
Atés que els beneficiaris de les accions formatives a impartir a l'empara de la present Ordre són els treballadors desocupats, als quals se'ls facilita una qualificació professional que facilita la seua inserció laboral, d'acord amb el Reglament (CE) NÚM. 800/2008 de la Comissió, de 6 d'agost de 2008 (DOUE 9.8.2008) les ajudes previstes en esta no complixen amb el requisit de l'avantatge econòmic per a una empresa ni amb el falsejament de la competència afectant els intercanvis comercials entre els estats membres, i en conseqüència, queden excloses de l'aplicació del principi d'incompatibilitat amb el mercat comú, formulat en l'article 87 del Tractat, no sent, per tant, obligatòria la notificació d'estes, a la Comissió Europea
Quarta
El Servici Valencià d'Ocupació i Formació informarà el Consell Valencià de Formació Professional de les subvencions concedides a l'empara de la present Ordre.
DISPOSICIONS FINALS
Primera
Es faculta el director general del SERVEF, per a dictar totes aquelles instruccions i adoptar les mesures que considere oportunes per al desenvolupament i l'aplicació de la present ordre; així com per a modificar els terminis establits en esta, amb caràcter excepcional, quan concórreguen circumstàncies degudament motivades que impossibiliten l'acompliment d'estos.
Segona
Contra el present acte, que posa fi a la via administrativa, podran els interessats interposar recurs contenciós administratiu en el termini de dos mesos, comptats des de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveu els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o, potestativament, recurs de reposició davant d'este mateix òrgan en el termini d'un mes, computat en els termes ja dites, segons el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjuí que es puga interposar qualsevol altre recurs dels previstos en la vigent legislació.
València, 26 d'abril de 2010
El vicepresident segon del Consell,
conseller d'Economia, Hisenda i Ocupació,
GERARDO CAMPS DEVESA